Bakleiery op bus lei glo tot seun se dood(Argieffoto ter illustrasie: PublicDomainArchive/Pixabay) ’n Laerskoolseun van Mogale City aan die Wes-Rand is dood nadat hy onder ’n skoolbus beland het. Die voorval het Donderdagmiddag na afloop van die skooldag plaasgevind. Volgens Steve Mabona, woordvoerder van die Gautengse departement van onderwys, was daar glo ’n bakleiery op ’n skoolbus waartydens die seun glo uit die bus geval en die bus oor hom gery het. Die seun was ’n leerling aan die Mphe-Thuto Primary School in Ga-Mohale. “Beamptes van die departement het die leerling se ouerhuis besoek om hul medelye te betuig en beraders sal Vrydag na die skool gestuur word om die nodige ondersteuning te verskaf.” Die polisie ondersoek die omstandighede van die voorval. “Ons is verpletter deur hierdie tragiese voorval en ons wil ons innige meegevoel aan die familie en skoolgemeenskap in die breë oordra,” het Panyaza Lesufi, LUR vir onderwys in die provinsie, gesê.